《葛稚川移居图为友生朱仲矩题》
元代·王逢

典午三纲紊无纪，贼奴内向伯仁死。辞徵尚蹈公以此，终托丹砂去朝市。

千年盛事传画史，野夫获睹朱氏邸。壮肩糇粮幼琴几，杖悬药瓢风靡靡。

长襦老婢手执箠，躬驱其羊羊顾子。两犍受牵头角颇，氂厖殿随亦忻喜。

公披仙经瞳炯水，琅琅馀音恍入耳。后骖夫人谢钗饵，膝上髫婴玉雪美。

句漏尚远罗浮迩，若有函关气腾紫。天丁山灵状僪佹，开凿空青洞扉启。

云霞输浆石供髓，二丽精华晨夜委。金光秀发三花蕊，飘飘上升碧寥止。

同时许迈行加砥，一门翁孙良可儗，波散豆者颡遗泚。

嗟今凡民苦流徙，落木空村泪如洗。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。